Paddy Ashdown: Action this day! 9/10/02 - 2002-10-09
U svom prvom postizbornom obraćanju gradjanima BiH Visoki predstavnik Paddy Ashdown je citirao riječi Winstona Cherchilla: Action this
Visoki predstavnik u BiH Paddy Ashdown govoreći predstavnicima regionalnih agencija za razvoj i medjunarodnim investitorima, predstavio je prijedlog mjera koje bi nove vlasti morale poduzeti kako bi nastavile proces reformi u BiH, te ujedno pozvao na hitnu uspostavu vlasti u skladu sa izbornim rezultatima. Prioritete u reformama, koje bi nove vlasti trebale provesti u BiH u narednih šest mjeseci,Visoki je predstavnik izlozio u šest tačaka. O tome iz Sarajeva Adnan Rondić. Reformirajte Vijeće ministara kako bi nam dali stabilnu i djelotvornu vladu, rekao je Paddy Ashdown. Formirajte sistem sakupljanja prihoda tako što ćete početi sa uvodjenjem poreza na dodatnu vrijednost na nivou države i reformom carina. Reformirajte politički sistem uspostavljanjem parlamentarnih komisija koje će raditi kao čuvari etike. Reformirajte poslovno okruženje racionalizacijom oporezivanja unutar granica BiH. Reformirajte sistem krivičnog pravosudja tako što ćete osigurati da državni sud počne raditi do 31 decembra i tako što ćete podržati novoimenovane sudije i tužioce. Reformirajte državnu službu usvajanjem i sprovodjenjem Zakona o državnoj službi i tako što ćete osigurati da se postavljanja na državne funkcije vrše na osnovu kvalificiranosti, a ne političke podobnosti. Objašnjavajući prijedlog reforme Vijeća ministara Visoki predstavnik predlaže razdvajanje funkcije premijera od funkcije ministra, odnosno čelnika jednog od ministarstava, te uspostavu, takozvanog, trijumvirata, kao središta vlasti, koji bi se sastojao od predsjedavajućeg Vijeća ministara, ministra vanjskih poslova i ministra trezora. Uz ovo središte Paddy Ashdown predlaže i uspostavu vladinog kabineta, kao odgovarajuće državne službe, koja bi trijumviratu pružila stručnu pomoć i podršku. Visoki predstavnik je upozorio da neće dozvoliti nijednu ustavnu promjenu koja bi mogla bitno ugroziti sigurnost, ili identitet bilo kojeg konstitutivnog naroda BiH, te da je Daytonski sporazum temelj, a Ustav okvir u okviru kojeg treba provesti reforme. Komentirajući rezultate izbora gospodin Ashdown je ocjenio da oni ne znače povratak nacionalizma budući da je broj glasova za dvije od tri nacionalne stranke znatno manji u odnosu na predhodne izbore, te da Savez nezavisnih socijal-demokrata, kao stranka koja je ostvarila najveći porast glasova, nije nacionalna stranka. On je ponovio ranije izrečeni stav da su rezultati izbora posljedica protesta zbog nedostatka napretka tokom predhodne vlasti. Svoj govor Visoki predstavnik je završio citirajući riječi sa pečata Winstona Cherchila: Action this day, odnosno rok odmah. Gospodin Ashdown je poželio da ova fraza bude moto u BiH u narednim mjescima.